**IEKŠĒJIE NOTEIKUMI**

Rīgā

|  |  |  |
| --- | --- | --- |
| Datums skatāms laika zīmogā | Nr. | 1-6e/19/11 |

**Profesionālās izglītības programmu izstrādes kārtība**

Izdoti saskaņā ar

Valsts pārvaldes iekārtas likuma

72. panta pirmās daļas 2. punktu

**I. Vispārīgais jautājums**

1. Iekšējie noteikumi nosaka profesionālās vidējās izglītības, arodizglītības, profesionālās pamatizglītības, profesionālās tālākizglītības un profesionālās pilnveides izglītības programmu (turpmāk – izglītības programma) izstrādes un noformēšanas kārtību Izglītības un zinātnes ministrijas padotībā esošajās profesionālās izglītības iestādēs (turpmāk − izglītības iestāde).

**II. Izglītības programmas izstrāde un aktualizācija**

2. Izglītības iestāde izstrādā izglītības programmu saskaņā ar Izglītības likuma un Profesionālās izglītības likuma prasībām, nosakot iegūstamo profesionālo kvalifikāciju, Latvijas kvalifikāciju ietvarstruktūras (turpmāk – LKI) līmeni, izglītības programmas mērķi, sasniedzamos rezultātus, saturu, īstenošanas plānu, prasības par izglītojamo iepriekš iegūto izglītību un īstenošanai nepieciešamo resursu aprakstu.

3. Izglītības iestāde izstrādā profesionālās vidējās izglītības programmu, arodizglītības programmu, profesionālās pamatizglītības programmu vai profesionālās tālākizglītības programmu atbilstoši valsts izglītības standartiem un attiecīgo profesiju standartiem un/vai profesionālās kvalifikācijas prasībām.

4. Izglītības iestāde profesionālās pilnveides izglītības programmu izstrādā atbilstoši darba tirgus prasībām, nodrošinot personai iespēju apgūt sistematizētas profesionālās zināšanas, prasmes un kompetences.

5. Izglītības iestāde izstrādāto izglītības programmu iesniedz izvērtēšanai Valsts izglītības satura centrā un pēc saskaņošanas Izglītības un zinātnes ministrijā iesniedz licencēšanai Izglītības kvalitātes valsts dienestā (turpmāk - kvalitātes dienests).

6. Ja izglītības iestāde aktualizē izglītības programmu, veicot būtiskus grozījumus programmā, tā aktualizēto izglītības programmu iesniedz izvērtēšanai Valsts izglītības satura centrā un pēc saskaņošanas Izglītības un zinātnes ministrijā, izglītības iestāde mēneša laikā rakstiski par to paziņo kvalitātes dienestam, iesniedzot izglītības iestādes vadītāja rīkojumu, ar kuru apstiprināti izdarītie grozījumi programmā, un aktualizēto programmu.

7. Ja izglītības iestāde aktualizē izglītības programmas īstenošanas plānu atbilstoši klātienes programmas veidam darba vidē balstītu (turpmāk − DVB) mācību īstenošanai, izglītības iestāde kvalitātes dienestā iesniedz iesniegumu ar lūgumu izvērtēt izglītības programmā veiktos grozījumus DVB mācību īstenošanai, izglītības iestādes vadītāja rīkojuma, ar kuru nosaka izglītības programmu aktualizāciju DVB mācību īstenošanai, apliecinātu kopiju, aktualizētā mācību plāna un mācību procesa grafika DVB mācībām apliecinātu kopiju.

8. Ja grozījumi izglītības programmā ir nebūtiski, tos ar rīkojumu apstiprina izglītības iestādes vadītājs. Nebūtiski grozījumi ir šādi:

8.1. izmaiņas mācību priekšmetu/moduļu apjomā ˗ ne vairāk par 10 procentiem no izglītības programmas kopējā apjoma, saglabājot izglītības programmas kopējo stundu skaitu un izglītības programmā noteikto teorijas un prakses procentuālo attiecību;

8.2. vispārizglītojošo mācību priekšmetu nosaukumu maiņa;

8.3. izmaiņas teorētisko un praktisko mācību un prakšu programmu saturā, pilnveidojot to atbilstoši darba tirgus prasībām, saglabājot pamata teorētisko un praktisko mācību un prakšu programmu saturu ;

8.4. nepieciešamo personāla, finanšu un materiālo līdzekļu nodrošinājuma aktualizēšana atbilstoši darba tirgus prasībām;

8.5. izmaiņas mācību procesa grafikā, saglabājot izglītības programmā noteikto teorijas un prakses apjomu.

**III. Profesionālās izglītības programmu īstenošanas formas,**

**īstenošanas ilgums un apjoms**

9. Izglītības programmas īstenošanas formas ir klātiene, tai skaitā DVB mācības, un neklātiene.

10. Izglītības programmu īstenošanas ilgumu un apjomu, teorijas un prakses procentuālās attiecības un teorijas sadalījumu nosaka atbilstoši valsts profesionālās vidējās izglītības un valsts arodizglītības standartam.

11. Prasības attiecībā uz iepriekš iegūto izglītību un dokumentiem, kas apliecina attiecīgās profesionālās izglītības programmas apguvi, uzņemšanai profesionālās izglītības programmās nosaka atbilstoši Profesionālās izglītības likumam

12. Profesionālās vidējās izglītības, arodizglītības un profesionālās pamatizglītības programmas īstenošanas ilgumu, minimālo apjomu, prasības attiecībā uz iepriekš iegūto izglītību un izglītības dokumentu, kas apliecina attiecīgās profesionālās izglītības programmas apguvi, nosaka atbilstoši izglītības programmas veidam, ievērojot šo noteikumu 1. pielikumā noteikto.

13. Neklātienē īstenojamā izglītības programmā ietver ne mazāk kā 30 procentus kontaktstundu skaitu no atbilstošās klātienes izglītības programmas apjoma.

14. Profesionālās tālākizglītības programma ietver ne mazāk kā 30 procentus no valsts arodizglītības vai valsts profesionālās vidējās izglītības standartā noteiktā obligātā profesionālā satura apjoma.

15. Profesionālās pilnveides izglītības programmas apjomu stundās nosaka attiecīgajā izglītības programmā, ievērojot normatīvo aktu prasības, kas regulē profesionālās pilnveides apjomu attiecīgajā profesijā.

16. Profesionālās tālākizglītības programmas un profesionālās pilnveides izglītības programmas minimālo apjomu un izglītības dokumentus, kas apliecina attiecīgās programmas apguvi, nosaka atbilstoši izglītības programmas veidam, ievērojot šo noteikumu 2.  pielikumā noteikto.

**IV. Profesionālās izglītības programmas īstenošanas** **plāna**

**pamatdaļas un apjoms**

17. Izglītības programmas īstenošanas plāna (mācību procesa grafiks un mācību plāns) pamatdaļas ir teorija, prakse un pārbaudījumi.

18. Modulārās profesionālās izglītības programmas mācību plānā ietver mācību slodzes un izglītojamo kontaktstundu sadalījumu pa mācību gadiem.

19. Teorijas un prakses kontaktstundu procentuālo attiecību un iegūstamo LKI līmeni izglītības programmā nosaka atbilstoši izglītības programmas veidam, ievērojot šo noteikumu 3. pielikumā noteikto.

20. Vispārizglītojošo un profesionālo mācību priekšmetu/moduļu teorijas kontaktstundu procentuālo attiecību nosaka saskaņā ar izglītības programmas veidu, ievērojot šo noteikumu 4. pielikumā noteikto.

21. Katrai izglītošanās jomai nosaka vispārizglītojošos obligātosmācību priekšmetus un to apguves minimālo kontaktstunduskaitu saskaņā ar izglītības programmas veidu, ievērojot šo noteikumu 5. un 6. pielikumā noteikto.

22. Izglītības programmas profesionālo saturu veido profesionālie moduļi vai mācību priekšmeti, mūžizglītības moduļi, praktisko mācību un kvalifikācijas prakses kopums saskaņā ar konkrētās profesijas standartu vai profesionālās kvalifikācijas prasībām.

23. Minimālais kontaktstundu skaits modulim vai mācību priekšmetam ir 35 stundas profesionālās vidējās izglītības, arodizglītības un profesionālās pamatizglītības programmā un 10 stundas profesionālās tālākizglītības programmā.

24. Praktisko un laboratorijas darbu un praktisko mācību apjoms vispārizglītojošajos mācību priekšmetos un profesionālajos mācību priekšmetos/ moduļos, kā arī praktisko mācību apjomu un to savstarpējo sadalījumu nosaka konkrētā izglītības programma.

25. Minimālo kontaktstundu skaitu kvalifikācijas praksei un sportam nosaka atbilstoši izglītības programmas veidam, ievērojot šo noteikumu 7. pielikumā noteikto.

26. Izglītības iestādei ir tiesības atbilstoši profesijas specifikai dalīt kvalifikācijas praksi pa mācību gadiem un integrēt atbilstošo moduļu saturā..

27. Izglītības programmas mācību laika sadalījumu un izglītojamā mācību slodzi nosaka saskaņā ar izglītības programmas veidu atbilstoši šo noteikumu 8. pielikumā noteiktajam.

28. Izglītības programmas īstenošanai nepieciešamo apmaksājamo stundu skaitu aprēķina saskaņā ar profesionālo izglītību reglamentējošajamiem normatīvajiem aktiem.

**V. Profesionālās izglītības programmas noformēšana**

29. Izglītības iestāde izstrādā izglītības programmu un noformē to atbilstoši programmas veidam.

30. Izglītības programma ir dokuments, kas ietver:

30.1. izglītības programmas veidam atbilstošu titullapu;

30.1.1. profesionālās vidējās izglītības programmas, arodizglītības programmas, profesionālās pamatizglītības programmas un profesionālās tālākizglītības programmas titullapu (9. pielikums);

30.1.2. profesionālās pilnveides izglītības programmas titullapu (10. pielikums).

30.2. izglītības programmas aprakstu (11. pielikums);

30.3. izglītības programmas īstenošanas plānu, kas ietver:

30.3.1. mācību procesa grafiku atbilstoši profesionālās vidējās izglītības programmas, arodizglītības programmas un profesionālās pamatizglītības programmas prasībām (12. pielikums) un mācību procesa grafiku DVB mācību īstenošanai (ja paredzēts īstenot izglītības programmu DVB formā) (13. pielikums);

30.3.2. mācību plānu atbilstoši programmas veidam un izglītības ieguves formai un mācību plānu DVB mācību īstenošanai (ja paredzēts īstenot programmu DVB formā):

30.3.2.1. profesionālās pamatizglītības programmai (14. pielikums);

30.3.2.2. klātienes arodizglītības programmai (15. pielikums);

30.3.2.3. klātienes profesionālās vidējās izglītības programmai (16. pielikums);

30.3.2.4. klātienes profesionālās vidējās izglītības programmai DVB mācību īstenošanai (17. pielikums)

30.3.2.5. neklātienes arodizglītības vai profesionālās vidējās izglītības programmai (18. pielikums);

30.3.2.6. profesionālās tālākizglītības programmai (19. pielikums);

30.3.2.7. profesionālās pilnveides izglītības programmai (20. pielikums);

30.4. klātienes modulārās profesionālās vidējās izglītības programmas mācību plānu, tai skaitā, DVB mācību īstenošanai (ja paredzēts īstenot programmu DVB formā) (21. pielikums):

30.5. mācību priekšmeta vai praktisko mācību programmu (22. pielikums) un moduļa programmu (23. pielikums);

30.6. prakses programmu, ja to paredz programmas veids (24. pielikums);

30.7. izglītības programmas īstenošanai nepieciešamo resursu aprakstu, ietverot personāla, finanšu un materiālo līdzekļu sarakstu (25. pielikums);

31. Izstrādājot izglītības programmu, izglītības iestāde ņem vērā izglītības programmas īstenošanai ārējos normatīvajos aktos paredzēto finansējumu.

**VI. Noslēguma jautājums**

32. Atzīt par spēku zaudējušus Izglītības un zinātnes ministrijas 2010. gada 11. oktobra iekšējos noteikumus Nr. 22 "Profesionālās izglītības programmu izstrādes kārtība".

Saskaņoti (datumu skatīt laika zīmogā) ar izglītības un zinātnes ministri I.Šuplinsku.

Valsts sekretāre L. Lejiņa

Sadale:

1 – lietā

1 – VISC

1 – IKVD

1 – PPID

1 – katrai profesionālās izglītības iestādei

Laura Iveta Strode

laura-iveta.strode@izm.gov.lv